कर्नाटक में कैबिनेट के विस्तार के साथ मुसीबत में बीजेपी सरकार, अमित शाह के पोस्टर जले  
कोप्पल में पार्टी अध्यक्ष अमित शाह और बीएल संतोष के पोस्टर जलाए गए
नाराज मंत्री सीटी रवि खफा होकर सरकारी गाड़ी लौटाने पर उतारू
येदियुरप्पा ने कहा - कोई असंतोष नहीं है, बेकार बात है ये सब
नाराज मंत्रियों में से एक सीटी रवि इतने खफा हैं कि मंत्री की गाड़ी लौटाने पर उतारू हैं. सीटी रवि को पर्यटन और कन्नड़ा विभाग का मंत्री बनाया गया है. उन्होंने कहा कि 'मैंने तो मंत्री का पद भी नहीं मांगा था. कुछ बातें हैं जो सही वक्त पर ही साफ होंगी. मुझे कुछ कहना है, जो मैं समय आने पर कहूंगा.'
मामला सिर्फ उप मुख्यमंत्रियों तक ही सीमित नहीं है, आधा दर्जन विधायक खफा हैं क्योंकि वरिष्ठ होने के बावजूद उन्हें मंत्रिमंडल में जगह नहीं दी गई. उमेश कत्ती, अरविंद लिम्बवाली, रेणुकाचर्या, गुलाहट्टी शेखर और थीप्पा रेड्डी मंत्री न बनाए जाने से काफ़ी नाराज़ हैं. वे कैमरे के पीछे अपनी नाराजगी जताते रहे हैं. दूसरी तरफ मुख्यमंत्री बीएस येदियुरप्पा का कहना है कि 'कोई असंतोष नहीं है. बेकार बात है ये सब.'
इस सबके बीच जेडीएस-कांग्रेस के 16 बागी विधायक दिल्ली में डेरा डाले हुए हैं. उन्होंने बीजेपी आलाकमान पर अच्छा खासा दबाव बना रखा है ताकि सुप्रीम कोर्ट में उनके निलंबन के मामले पर जल्द फैसला हो सके. येदियुरप्पा सरकार विधानसभा में बहुमत के न्यूनतम आंकड़े में सिर्फ तीन विधायकों के साथ बढ़त बनाए है.
कर्नाटक के पूर्व मुख्यमंत्री सिद्धरमैया ने कहा कि 'उप मुख्यमंत्री के पद का कोई संवैधानिक महत्व नहीं है. लगता है कि पार्टी आलाकमान ने येदियुरप्पा के पंख कुतरने के लिए ही तीन उप मुख्यमंत्री बनाए हैं.'
सत्ता बदली है, मुख्यमंत्री बदले हैं, लेकिन हालात नहीं बदले. जब जेडीएस-कांग्रेस की गठबंधन सरकार बनी थी तब मुख्यमंत्री बनने के बाद कुमारस्वामी ने कुछ ऐसे ही हालात का सामना किया था. फिर एक दिन ऐसा आया जब उनकी सरकार गिर गई. मौजूदा परीस्थितियां कम से कम येदियुरप्पा को सुकून देने वाली तो नहीं लग रहीं.